Vo de Konstruktiona aus Glas- und Eisnmaterial, de wo zu iara Entstehungszeit in da Mittn vom 19. Joarhundat ois technische Moastaweake goitn hom, hod se de Schrannenhalle am Viktualienmarkt teiweis dahoidn, wearend da Glaspalast 1931 obrennt is. Seitm End vom 19. Joarhundat san vui Kirchn und Prachtbautn vom Historismus  entstanda: So s neigotische Neie Rathaus am Marienplatz (Architekt: Georg von Hauberrisser), Paulskiach [St. Paul], da neibarocke Justizpalast am Stachus, s Armeemuseum am Hofgortn (heit is duatn de Bayerische Staatskanzlei) und de im Neirenaissance-Stui baute Akademie vo de Buidendn Kinste z Schwabing. Do stengan aa mearane Wohnhaisa im Jugendstui.